b'\n_START_ARTICLE_\nDaljinsko ogrevanje\n_START_PARAGRAPH_\nDalj\xc3\xadnsko ogr\xc3\xa9vanje je na\xc4\x8din ogrevanja stavb, pri katerem toploto prena\xc5\xa1amo od ve\xc4\x8djega vira toplote k porabnikom po cevnem omre\xc5\xbeju. Snov s katero prena\xc5\xa1amo toploto je najpogosteje voda ali vodna para. Vir toplote je centralna kotlovnica ali toplarna. Toplarna je postroj v katerih se so\xc4\x8dasno proizvaja elektri\xc4\x8dna energija in toplota. Z daljinskim ogrevanjem nadomestimo manj\xc5\xa1e ogrevalne naprave po stavbah._NEWLINE_Daljinsko ogrevanje je v prednosti pred individualnim ogrevanjem, \xc4\x8de uporabljamo goriva, ki v manj\xc5\xa1ih kuri\xc5\xa1\xc4\x8dih slabo zgorevajo, zlasti premog, manjvredna biomasa ali komunalni odpadki. Daljinsko ogrevanje omogo\xc4\x8da obratovanje ve\xc4\x8djega toplotnega vira s soproizvodnjo ali izrabo odpadne toplote iz termoelektrarn ali industrijskih obratov. Slaba stran daljinskega ogrevanja je visok za\xc4\x8detni stro\xc5\xa1ek za izgradnjo cevnega omre\xc5\xbeja ter izgube v omre\xc5\xbeju._NEWLINE_Parni sistemi daljinskega ogrevanja se ve\xc4\x8dinoma opu\xc5\xa1\xc4\x8dajo zaradi obratovalnih problemov. Novej\xc5\xa1i sistemi temeljijo na obtoku vro\xc4\x8de (nad 100\xc2\xbaC) ali tople vode. Gospodarnost vira toplote in zmanj\xc5\xa1anje izgub narekujejo \xc4\x8dim ni\xc5\xbejo temperaturo vode v obtoku, vendar morajo biti ni\xc5\xbeji temperaturi prilagojene tudi naprave za ogrevanje v stavbah. Nizko temperaturno ogrevanje mora biti na\xc4\x8drtovano pred izgradnjo. Ponekod, zlasti v Skandinaviji so postopoma preurejali sisteme na ni\xc5\xbejo temperaturo.\n_START_SECTION_\nDaljinsko ogrevanje v Sloveniji\n_START_PARAGRAPH_\nV Sloveniji je pokritost s sistemi daljinskega ogrevanja 22\xc2\xa0% oziroma od 210 ob\xc4\x8din jih ima le 47 daljinske sisteme ogrevanja. Najve\xc4\x8dja pokritost s sistemom daljinskega ogrevanja in najni\xc5\xbeja cena je v \xc5\xa0ale\xc5\xa1ki dolini, kjer so priklopljeni vsi mestni objekti zatorej v mestu ni lokalnih oz. individualnih kuri\xc5\xa1\xc4\x8d. Cene MWh daljinske toplote so se v Sloveniji leta 2010 gibale med 25 in 93 EUR. Ve\xc4\x8dja sistema daljinskega ogrevanja v Sloveniji sta v Velenju - \xc5\xa0ale\xc5\xa1ki dolini in Ljubljani. Skupna Slovenska in\xc5\xa1talirana proizvodna in distribucijska toplotna mo\xc4\x8d vseh ogrevalnih sistemov zna\xc5\xa1a 1,7 GW.\n_START_SECTION_\nZgodovina daljinskega ogrevanja v Sloveniji\n_START_PARAGRAPH_\nPrvo daljinsko ogrevanje v Sloveniji in takratni domovini Jugoslaviji so pri\xc4\x8deli izvajati 29. novembra leta 1959 iz novozgrajenega omre\xc5\xbeja napajanega iz Termoelektrarne Velenje za potrebe novega mestnega sredi\xc5\xa1\xc4\x8da Velenje.'